Dôvodová správa

I. Všeobecná časť

	Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník sa predkladá na rokovanie vlády Slovenskej republiky z vlastnej iniciatívy. 

Podnetom na prípravu a predloženie takéhoto materiálu na rokovanie vlády Slovenskej republiky bola zložitá situácia súvisiaca s predbežným vykonávaním medzinárodných dohôd schválených vládou Slovenskej republiky týkajúcich sa liberalizácie obchodu. Ministerstvo financií Slovenskej republiky na základe platných uznesení vlády Slovenskej republiky zabezpečuje ich predbežné vykonávanie. Niektoré z týchto dohôd však doteraz neboli publikované v Zbierke zákonov Slovenskej republiky z dôvodu ich neprerokovania Asociačnou radou SR/EÚ (Protokol dopĺňajúci Európsku dohodu o pridružení), či iným príslušným orgánom. To spôsobuje problémy pri zdôvodňovaní predbežného vykonávania predmetných dohôd pred Najvyšším súdom Slovenskej republiky. 

Uvedené sa týka hlavne Protokolu dopĺňajúceho Európsku dohodu o pridružení, ktorý sa vzťahuje na colné koncesie v oblasti agrárnych výrobkov. S týmto protokolom vláda Slovenskej republiky súhlasila po prerokovaní návrhu na liberalizáciu obchodu medzi Slovenskou republikou a Európskym spoločenstvom v oblasti agrárnych výrobkov – uznesenie vlády Slovenskej republiky č. 445 zo dňa 14. júna 2000. V tomto uznesení vláda Slovenskej republiky uložila ministerke financií zabezpečiť od 1. júla 2000 predbežné vykonávanie protokolu. Ministerstvo financií Slovenskej republiky túto úlohu zabezpečuje prostredníctvom Colného riaditeľstva Slovenskej republiky. Predmetné preferencie sa v Európskej únii predbežne vykonávajú od 1. júla 2000 ako autonómne opatrenia na základe nariadenia Rady ES č. 2434 zo dňa 17. 10. 2000. Koncesie sa budú uplatňovať ako autonómne opatrenia do doby schválenia Doplnkového protokolu k Európskej dohode o pridružení v národných parlamentoch členských štátov a v Národnej rade Slovenskej republiky.

V záujme prehľadnejšieho a bezproblémového vykonávania colných koncesií predložené nariadenie vlády predstavuje komplexnú úpravu preferenčných sadzieb, to znamená, že obsahuje aj preferenčné colné sadzby vyplývajúce z ďalších medzinárodných zmluvných dokumentov schválených vládou Slovenskej republiky. Ide o dohody, ktorých publikovanie v Zbierke zákonov Slovenskej republiky je podmienené prerokovaním Asociačnou radou SR/EÚ (Protokol dopĺňajúci Európsku dohodu o pridružení) či iným príslušným orgánom, ďalej dohody, ktoré už mali byť publikované a doposiaľ neboli, napr. Dohoda EZVO, ale zároveň aj dohody, ktoré už boli publikované v Zbierke zákonov Slovenskej republiky. Navrhovaným riešením sa zabezpečí dostupnosť a záväznosť sadzobných opatrení, ktoré predstavujú záväzky Slovenskej republiky prijaté v uplynulých rokoch.

Prehľad medzinárodných dohôd, na ktoré sa vzťahuje predkladaný návrh nariadenia:

•	EZVO
Dohoda o voľnom obchode medzi ČSFR a Európskym združením voľného obchodu (EZVO). Dohoda bola podpísaná dňa 20. marca 1992 v Prahe a nadobudla platnosť 1. júla 1992. Po rozdelení ČSFR a vzniku samostatnej Slovenskej republiky bol dňa 19. apríla 1993 v Ženeve podpísaný Protokol o sukcesii Slovenskej republiky (ako nástupníckeho štátu po ČSFR) do Dohody o voľnom obchode medzi ČSFR a EZVO. Dohoda doposiaľ nebola publikovaná v Zbierke zákonov Slovenskej republiky. 

•	Stredoeurópska dohoda o voľnom obchode - podpísaná bola dňa 21. decembra 1992 v Krakove, vykonáva sa od 1. marca 1993, uverejnená bola 17. 7. 1997 v Zbierke zákonov Slovenskej republiky pod číslom 195/1997. 

-	Dohoda o prístupe Slovinskej republiky k Stredoeurópskej dohode o voľnom obchode - podpísaná bola dňa 25. novembra 1995 v Ľubľane, vykonáva sa od 1. januára 1996, uverejnená bola dňa 7. 10. 1999 v Zbierke zákonov Slovenskej republiky pod číslom 251/1999.

-	Doplnkový protokol č. 3 - podpísaný bol dňa 21. decembra 1995 vo Varšave, vykonáva sa od 1. januára 1996, uverejnený bol dňa 6. 2. 1998 v Zbierke zákonov SR pod číslom 27/1998. Upravuje liberalizáciu obchodu s poľnohospodárskymi komoditami v rámci CEFTA.

-	Doplnkový protokol č. 5 - podpísaný bol dňa 13. septembra 1996 v Jasnej,  vykonáva sa  od 1. januára 1997, uverejnený bol dňa 13. 9. 2000 v Zbierke zákonov SR pod číslom 289/2000. Upravuje liberalizáciu obchodu s priemyselnými komoditami v rámci CEFTA.
 
-	Dohoda o prístupe Rumunska k Stredoeurópskej dohode o voľnom obchode – podpísaná bola dňa 12. apríla 1997 v Bukurešti, predbežne sa vykonáva od 1. júla 1997. Platnosť nadobudne až uložením poslednej ratifikačnej listiny u depozitára zmluvných krajín CEFTA. Dohodu doposiaľ neratifikovala Česká republika.

-	Doplnkový protokol č. 6  - podpísaný bol dňa 19. decembra 1997 vo Varšave, predbežne sa vykonáva od 1. januára 1998. Upravuje liberalizáciu obchodu  s poľnohospodárskymi komoditami medzi krajinami CEFTA a Slovinskou republikou. Protokol nadobudol platnosť dňa 20. 12. 2001 uložením poslednej ratifikačnej listiny u depozitára zmluvných krajín CEFTA. Ministerstvo hospodárstva Slovenskej republiky požiadalo Ministerstvo zahraničných vecí Slovenskej republiky o zabezpečenie publikovania protokolu v Zbierke zákonov SR. 

-	Dohoda o prístupe Bulharskej republiky k Stredoeurópskej dohode o voľnom  obchode - podpísaná bola dňa 17. júla 1998 v Sofii, predbežne sa vykonáva od 1. januára 1999. Dohoda nadobudla platnosť dňa 12. 1. 2002 uložením poslednej ratifikačnej listiny            u depozitára zmluvných krajín CEFTA. Ministerstvo hospodárstva Slovenskej republiky požiadalo Ministerstvo zahraničných vecí Slovenskej republiky o zabezpečenie publikovania dohody v Zbierke zákonov SR.

-	Doplnkový protokol č. 10 k CEFTA - podpísaný bol dňa 16. novembra 2001 v Bukurešti, predbežne sa vykonáva od 1. januára 2002. Upravuje liberalizáciu obchodu s poľnohospodárskymi komoditami medzi Českou republikou a Slovenskou republikou na jednej strane a Maďarskou republikou na strane druhej. Platnosť nadobudne až uložením poslednej ratifikačnej listiny u depozitára zmluvných krajín CEFTA. Doposiaľ ho krajiny CEFTA neratifikovali.

Bilaterálne dohody o voľnom obchode („DVO“), na ktoré sa vzťahuje predkladaný návrh nariadenia:

•	Dohoda o voľnom obchode medzi Slovenskou republikou a Lotyšskou republikou. Podpísaná bola 19. apríla 1996 v Rige a nadobudla platnosť 1. júla 1997. Národná rada Slovenskej republiky s ňou vyslovila súhlas uznesením č. 438 z 25. septembra 1996 a prezident Slovenskej republiky ju ratifikoval 30. januára 1997. V Zbierke zákonov SR bola publikovaná pod číslom 337/2000 dňa 24. októbra 2000.

-	Rozhodnutie č. 1/2001 Spoločného výboru Dohody o voľnom obchode medzi Slovenskou republikou a Lotyšskou republikou. Ide o zmenu Protokolu 2 k DVO, podpísanú dňa      23. júla 2001 v Rige. Zmena Protokolu 2 (protokol upravujúci obchod s agropotravinárskymi komoditami) obsahuje konečnú podobu nových vzájomne si poskytnutých koncesií na vybraný okruh agropotravinárskych komodít, ktoré sú poskytnuté recipročne pri 0 – 10 % colnej sadzbe, a to v rámci stanovených kvót. Udelením nových koncesií sa prehĺbi naša vzájomná obchodná výmena a podporí sa zintenzívnenie vzájomných obchodných vzťahov. Toto rozhodnutie nadobudlo platnosť 11. decembra 2001 a v súčasnosti Ministerstvo zahraničných vecí SR pripravuje jeho publikáciu v Zbierke zákonov SR.

•	Dohoda o voľnom obchode medzi vládou Slovenskej republiky a vládou Štátu Izrael. Podpísaná bola  22. mája 1996 v Bratislave a platnosť nadobudla 1. januára 1997. Národná rada SR s ňou vyslovila súhlas uznesením č. 436 z 25. septembra 1996 a prezident SR ju ratifikoval 6. decembra 1996. V Zbierke zákonov SR bola publikovaná pod číslom 293/2000 dňa 22. septembra 2000.

•	Dohoda o voľnom obchode medzi Slovenskou republikou a Estónskou republikou. Podpísaná bola 28. mája 1996 v Talline a platnosť nadobudla 13. marca 1998. Národná rada SR s ňou vyslovila súhlas uznesením č. 437 z 25. septembra 1996 a prezident SR ju ratifikoval 30. januára 1997. V Zbierke zákonov SR bola publikovaná pod číslom 378/2000 dňa 16. novembra 2000.

-	Rozhodnutie č.1/2001 Spoločného výboru Dohody o voľnom obchode medzi Slovenskou republikou a Estónskou republikou. Ide o zmenu Protokolu 1  k DVO, podpísanú dňa     23. apríla 2001 v Talline. Zmena Protokolu 1 (protokol upravujúci obchod s agropotravinárskymi komoditami) obsahuje nové koncesie poskytnuté estónskej strane udelené pri nulovej colnej sadzbe (okrem dvoch položiek – zmrzlina a vodka) a všetky sú limitované kvótou. Udelením nových koncesií si Slovenská republika zabezpečila naďalej úplne liberalizovaný prístup na estónsky trh. Toto rozhodnutie sa predbežne vykonáva od 1. mája 2001 a nadobudne platnosť dňom obdržania neskoršej diplomatickej nóty potvrdzujúcej, že boli splnené vnútroštátne právne predpisy príslušnej strany. Ministerstvo zahraničných vecí SR doposiaľ o tejto skutočnosti Ministerstvo hospodárstva SR neinformovalo a preto rozhodnutie nemohlo byť publikované v Zbierke zákonov SR.

•	Dohoda o voľnom obchode medzi Slovenskou republikou a Litovskou republikou. Podpísaná bola 27. novembra 1996 v Bratislave a platnosť nadobudla 1. júla 1997. Národná rada SR s ňou vyslovila súhlas svojim uznesením č. 591 z 27. marca 1997 a prezident SR ju ratifikoval 21. mája 1997. V Zbierke zákonov SR bola publikovaná pod číslom 375/2000 dňa  14. novembra 2000.

-	Rozhodnutie č. 1/2000 Spoločného výboru Dohody o voľnom obchode medzi Slovenskou republikou a Litovskou republikou. Ide o zmenu Príloh C a F Protokolu 3 k DVO, podpísanú dňa 30. novembra 2000 v Bratislave. Zmena Protokolu 3 (protokol upravujúci obchod s agropotravinárskymi komoditami) spočíva v úprave Príloh C a F, v ktorých boli k jednotlivým položkám priradené konkrétne zmluvné colné sadzby v súlade s DVO z roku 1996. V Prílohe C (dovoz do SR) sú uvedené súčasné colné sadzby, ktoré v súlade s DVO Slovenská republika uplatňuje na litovské poľnohospodárske produkty. V Prílohe F (dovoz do Litvy) sú uvedené zmluvné colné sadzby platné v roku 1996, ktoré má v súlade s DVO uplatňovať Litva na slovenské poľnohospodárske produkty. Uvedené zmeny sa týkajú len Prílohy F, tzn. slovenských vývozov do Litvy, takže nie je potrebná úprava nariadenia vlády a nebude to mať taktiež vplyv na štátny rozpočet Slovenskej republiky. Toto rozhodnutie sa predbežne vykonáva od 1. januára 2001 a  platnosť nadobudne po schválení v súlade s vnútroštátnymi právnymi predpismi oboch zmluvných strán, a to dňom výmeny diplomatických nót po tomto vnútroštátnom schválení. Ministerstvo zahraničných vecí SR doposiaľ o tejto skutočnosti Ministerstvo hospodárstva SR neinformovalo, a preto rozhodnutie nemohlo byť publikované v Zbierke zákonov SR.

•	Dohoda o voľnom obchode medzi Slovenskou republikou a Tureckou republikou. Dohoda bola podpísaná 20. októbra 1997 v Ankare a nadobudla platnosť 1. septembra 1998. Národná rada SR s ňou vyslovila súhlas svojím uznesením č. 961 z 10. februára 1998 a prezident SR ju ratifikoval 25. februára 1998. V Zbierke zákonov SR bola publikovaná pod číslom 30/2000 dňa 4. februára 2000.

-	Rozhodnutie č.1/2001 Spoločného výboru Dohody o voľnom obchode medzi Slovenskou republikou a Tureckou republikou. Ide o zmenu Protokolu 2 k DVO, podpísanú dňa       10. apríla 2001 v Ankare. Zmena Protokolu 2 (protokol upravujúci obchod s agropotravinárskymi komoditami) obsahuje zmenu Prílohy B, ktorá bola upravená na základe požiadavky slovenskej strany na kompenzácie u niektorých vybraných komodít za obmedzenia vývozu živého hovädzieho dobytka na turecký trh, uplatňované Tureckom od roku 1999. Bolo dohodnuté, že v prípade obmedzení tureckej strany, ktoré by existovali i po roku 2001, bude turecká strana poskytovať slovenskej strane kompenzácie zodpovedajúce ročnému poškodeniu. Toto rozhodnutie nadobudlo platnosť 1. júla 2001 a v Zbierke zákonov SR bolo publikované pod číslom 410/2001 dňa 17. októbra 2001.

•	Dohoda o voľnom obchode medzi SR a Chorvátskou republikou. Dohoda bola podpísaná dňa 6. novembra 2001 v Bratislave a predbežne sa vykonáva od 1. januára 2002. Doteraz nenadobudla platnosť (nebola zatiaľ prerokovaná a schválená NR SR). Po splnení všetkých vnútroštátnych právnych podmienok potrebných pre nadobudnutie platnosti DVO (tzn. schválení NR SR, ratifikovaním prezidentom SR a výmene diplomatických nót) bude publikovaná v Zbierke zákonov SR. 

Predkladaný materiál  je v súlade s uvedenými medzinárodnými dohodami. 

Vzhľadom na to, že tento návrh nariadenia vlády ustanovuje len preferenčné sadzobné opatrenia na dovoz tovaru vyplývajúce z medzinárodných dohôd schválených vládou Slovenskej republiky, tabuľka zhody nebola vypracovaná. 

Návrh nariadenia vlády Slovenskej republiky, ktorým sa mení a dopĺňa nariadenie vlády SR č. 598/2001 Z. z., ktorým sa vydáva colný sadzobník, je v súlade s Ústavou Slovenskej republiky a zákonom č. 238/2001 Z. z. Colný zákon v znení zákona                      č. 553/2001 Z. z.

Predkladaný materiál nebude mať vplyv na zamestnanosť ani na štátny rozpočet, nakoľko ide iba o verejné sprístupnenie vládou SR schválených a predbežne vykonávaných preferenčných colných sadzieb. Ministerstvo financií Slovenskej republiky – odbor štátneho rozpočtu nemá k predloženému návrhu nariadenia vlády z hľadiska svojej pôsobnosti pripomienky.

II. Osobitná časť

K článku I

	V článku I sa špecifikuje § 10a, ktorým sa dopĺňa nariadenie vlády SR č. 598/2001 Z. z., ktorým sa vydáva colný sadzobník. Na základe § 10a sa nariadenie vlády dopĺňa o prílohy č. 10 a 11, v ktorých sú uvedené preferenčné colné sadzby vyplývajúce z  medzinárodných dohôd schválených vládou SR. Tieto dohody sa už na základe uznesení vlády SR predbežne aj riadne vykonávajú. 

	Toto ustanovenie zároveň uvádza postup na uplatnenie preferenčných sadzobných opatrení podľa medzinárodných dohôd. Ak však preferenčná colná sadzba je vyššia ako zmluvná colná sadzba uvedená v prílohe č. 1 nariadenia vlády, uplatní sa táto zmluvná colná sadzba.

K článku II

Ustanovenie článku II navrhuje nadobudnutie účinnosti predkladaného nariadenia vlády 20. februára 2002.

DOLOŽKA ZLUČITEĽNOSTI

návrhu nariadenia vlády, ktorým sa mení a dopĺňa nariadenie vlády Slovenskej republiky č.  598/2001 Z. z., ktorým sa vydáva colný sadzobník s právom Európskej únie

1.	Navrhovateľ nariadenia vlády Slovenskej republiky:

Vláda Slovenskej republiky.

2.	Názov návrhu nariadenia vlády Slovenskej republiky:

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník.

3.	Záväzky Slovenskej republiky vo vzťahu k Európskym spoločenstvám a Európskej únii:

a)	Návrh nariadenia vlády patrí medzi prioritné oblasti aproximácie práva obsiahnuté  v článku 70 Európskej dohody o pridružení – časť colné právo. Z ustanovení článkov 8 až 37 vyplývajú pre Slovenskú republiku záväzky týkajúce sa colnej politiky. Čl. 93 Európskej dohody upravuje spoluprácu medzi SR a Spoločenstvom v oblasti colníctva.

V súlade s Národným programom pre prijatie acquis communautaire od roku 2000 Slovenská republika oficiálne vydáva a publikuje Integrovaný colný sadzobník, ktorý obsahuje všeobecné colné sadzby, zmluvné colné sadzby, preferenčné colné sadzby, vyplývajúce z bilaterálnych a multilaterálnych dohôd o voľnom obchode, sadzby dane z pridanej hodnoty, spotrebných daní, dovoznej prirážky, kvóty, zákazy a obmedzenia. Predmetom úpravy colného sadzobníka sú aj colné sadzby vyplývajúce z iniciatívy obchodu s farmaceutickými výrobkami.

Z hľadiska Partnerstva pre vstup je predkladaný návrh nariadenia vlády taktiež krátkodobou i strednodobou prioritou.

      Návrh nariadenia vlády patrí aj medzi priority odporúčané v Príprave asociovaných krajín       strednej a východnej Európy na integráciu do vnútorného trhu Európskej únie - Biela     kniha Kapitola 21 – Colná únia.
 
Problematika návrhu nariadenia vlády je obsiahnutá v screeningovej kapitole č. 25 Colná únia.
 
      Návrh nariadenia vlády sa predkladá mimo Plánu legislatívnych úloh vlády SR na rok       2002.

      Z pohľadu aproximácie práva je návrh nariadenia vlády v súlade s uznesením vlády SR       o prioritných úlohách vlády Slovenskej republiky vyplývajúcich z pravidelnej správy       Európskej komisie o pripravenosti Slovenskej republiky na členstvo v Európskej únii.      

b)	Negociačná pozícia  ku kapitole č. 25 Colná únia bola odovzdaná dňa 15. mája 2000.  Kapitola bola otvorená 24. októbra 2000. Slovenská republika nepožaduje prechodné obdobie. Kapitola bola predbežne uzavretá 12. júna 2001. 
Súčasťou negociačnej pozície je aj premietnutie záväzkov, pokiaľ ide o harmonizáciu nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku v znení neskorších predpisov.

4.	Problematika návrhu nariadenia vlády SR:
  
a)	je upravená v práve Európskych spoločenstiev:
-     v článkoch 3 ods. 1 písm. a), c), 25 až 46 Zmluvy o založení ES,
-	nariadenie Rady ES č. 2031/2001 zo dňa 6. augusta 2001, ktorým sa mení príloha I. nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku  (OJ L 279 zo dňa 23. októbra 2001),
-	nariadenie Rady ES č. 2434 zo dňa 17. októbra. 2000, ktoré ustanovuje určité výhody vo forme colných kvót spoločenstva na určité poľnohospodárske výrobky a určuje úpravu určitých poľnohospodárskych výhod ustanovených v Európskej dohode so Slovenskou republikou ako autonómne a prechodné opatrenie.

5.	Stupeň zlučiteľnosti návrhu nariadenia vlády SR s právom Európskych spoločenstiev a právom Európskej únie:

b)	čiastočná.

6.	Gestor (spolupracujúce rezorty):
  
      Gestor - Ministerstvo financií  SR 
      Spolupracujúci rezort -  Ministerstvo pôdohospodárstva SR

7.	Účasť expertov: